CELEX: 
Language: da
Date: 2021-04-26 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2019/624 for så vidt angår udstedelse af certifikat ved slagtning på oprindelsesbedriften

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) 2017/625
                  1
                er der fastsat regler for medlemsstaternes kompetente myndigheders offentlige kontrol og andre kontrolaktiviteter.
            
            
               Kommissionens delegerede forordning (EU) 2019/624
                  2
                supplerer forordning (EU) 2017/625 ved at fastsætte bestemmelser om særlig offentlig kontrol, f.eks. inspektion før slagtning.
            
            
               En nylig ændring af Europa-Parlamentets og Rådets forordning (EF) nr. 853/2004
                  3
                gør det på visse betingelser muligt at slagte tamkvæg, tamsvin og tamdyr af hestefamilien på oprindelsesbedriften. En sådan ændring skal ledsages af en ændring af forordning (EU) 2019/624 for at sikre, at et certifikat ledsager sådanne dyr med resultatet af inspektionen før slagtning.
            
            
               2.HØRINGER FORUD FOR RETSAKTENS VEDTAGELSE
            
            
               Den foreslåede ændring er nødvendig på grund af en ændring af forordning (EF) nr. 853/2004. Ændringen er blevet drøftet på flere møder i den relevante ekspertgruppe, som repræsenterer kompetente myndigheder fra alle medlemsstater, og støttes i vid udstrækning af disse eksperter. 
            
            
               Desuden blev private interesseorganisationer hørt inden for rammerne af Den Rådgivende Gruppe for Fødevarekæden, Dyresundhed og Plantesundhed.
            
            
               Kommissionen gennemførte, inden den vedtog denne delegerede forordning, offentlige høringer på en åben og gennemsigtig måde i overensstemmelse med procedurerne i den interinstitutionelle aftale om bedre lovgivning
                  4
               .
            
            
               Der er taget hensyn til input, som man modtog i forbindelse med ovennævnte høringsaktiviteter, i forbindelse med udarbejdelsen af denne delegerede forordning.
            
            
               3.JURIDISKE ASPEKTER AF DEN DELEGEREDE RETSAKT
            
            
               Kommissionens delegerede forordning (EU) 2019/624 og ændringerne hertil vedtages i henhold til artikel 18, stk. 7, i forordning (EU) 2017/625, begge forordninger, som trådte i kraft den 14. december 2019.
            
            
               KOMMISSIONENS DELEGEREDE FORORDNING (EU) …/…
            
            
               af 26.4.2021
            
            
               om ændring af delegeret forordning (EU) 2019/624 for så vidt angår udstedelse af certifikat ved slagtning på oprindelsesbedriften
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol)
                  5
               , særlig artikel 18, stk. 7, litra d), og
            
         
         
            
               ud fra følgende betragtninger:
            
            
               (1)Ved forordning (EU) 2017/625 er der fastsat regler for offentlig kontrol og andre officielle aktiviteter, som medlemsstaternes kompetente myndigheder gennemfører for at verificere overholdelsen af reglerne om anvendelse af EU-lovgivningen på fødevare- og fødevaresikkerhedsområdet i alle produktions-, forarbejdnings- og distributionsled. Denne offentlige kontrol omfatter inspektion før slagtning af dyr bestemt til slagtning. 
            
            
               (2)Ved Kommissionens delegerede forordning (EU) 2019/624
                  6
                er der fastsat kriterier og betingelser for, hvornår inspektion før slagtning kan foretages på oprindelsesbedriften.
            
            
               (3)Kommissionens delegerede forordning (EU) [C(2021) 199]
                  7
                om ændring af Europa-Parlamentets og Rådets forordning (EF) nr. 853/2004
                  8
                tillader slagtning af tamkvæg, tamsvin og tamdyr af hestefamilien på oprindelsesbedriften på visse betingelser. Disse betingelser omfatter, at dyrene skal underkastes inspektion før slagtning, og resultatet af denne inspektion skal attesteres i et officielt certifikat, der ledsager de slagtede dyrs kroppe, til et autoriseret slagteri, jf. artikel 6 i delegeret forordning (EU) 2019/624. 
            
            
               (4)Anvendelsesområdet for artikel 6 i delegeret forordning (EU) 2019/624 bør udvides til også at omfatte tamkvæg, tamsvin og tamdyr af hestefamilien for at sikre, at kødets sikkerhed ikke bringes i fare ved slagtning på oprindelsesbedriften.
            
            
               (5)Delegeret forordning (EU) 2019/624 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               I artikel 6 i delegeret forordning (EU) 2019/624 foretages følgende ændringer:
            
            
               (1)Stk. 1 affattes således:
            
            
               "1. De kompetente myndigheder anvender de specifikke kriterier og betingelser i denne artikel i de relevante tilfælde med fjerkræ, opdrættet vildt, tamkvæg, tamsvin og tamdyr af hestefamilien."
            
            
               (2)Stk. 3 affattes således:
            
            
               "3. For så vidt angår tamkvæg og tamsvin, tamdyr af hestefamilien og opdrættet vildt, der slagtes på oprindelsesbedriften i overensstemmelse med afsnit I, kapitel VIa, eller afsnit III, punkt 3, i bilag III til forordning (EF) nr. 853/2004, skal det officielle certifikat udfyldt i overensstemmelse med det officielle standardcertifikat i kapitel 3 i bilag IV til Kommissionens gennemførelsesforordning (EU) 2020/2235* ledsage dyrene til slagteriet eller sendes på forhånd i et hvilket som helst format i stedet for det certifikat, der er omhandlet i nærværende forordnings artikel 5, stk. 2, litra f).
            
            
               * Kommissionens gennemførelsesforordning (EU) 2020/2235 af 16. december 2020 om regler for anvendelsen af Europa-Parlamentets og Rådets forordning (EU) 2016/429 og (EU) 2017/625 for så vidt angår standarddyresundhedscertifikater, officielle standardcertifikater og kombinerede standarddyresundhedscertifikater/officielle standardcertifikater til brug ved indførsel til Unionen og flytning inden for Unionen af sendinger af visse kategorier af dyr og varer samt officiel certificering vedrørende sådanne certifikater og om ophævelse af forordning (EF) nr. 599/2004, gennemførelsesforordning (EU) nr. 636/2014 og (EU) 2019/628, direktiv 98/68/EF samt beslutning 2000/572/EF, 2003/779/EF og 2007/240/EF (EUT L 442 af 30.12.2020, s. 1)."
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 26.4.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
               
            
         
         
            
                  
                     (1)
                  
                        Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (EUT L 95 af 7.4.2017, s. 1).
               
               
                  
                     (2)
                  
                        Kommissionens delegerede forordning (EU) 2019/624 af 8. februar 2019 om særlige regler for gennemførelse af offentlig kontrol af kødproduktion og for produktions- og genudlægningsområder for levende toskallede bløddyr, jf. Europa-Parlamentets og Rådets forordning (EU) 2017/625 (EUT L 131 af 17.5.2019, s. 1).
               
               
                  
                     (3)
                  
                        Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (EUT L 139 af 30.4.2004, s. 55).
               
               
                  
                     (4)
                  
                        EUT L 123 af 12.5.2016, s. 1.
               
               
                  
                     (5)
                  
                        EUT L 95 af 7.4.2017, s. 1.
               
               
                  
                     (6)
                  
                        Kommissionens delegerede forordning (EU) 2019/624 af 8. februar 2019 om særlige regler for gennemførelse af offentlig kontrol af kødproduktion og for produktions- og genudlægningsområder for levende toskallede bløddyr, jf. Europa-Parlamentets og Rådets forordning (EU) 2017/625 (EUT L 131 af 17.5.2019, s. 1).
               
               
                  
                     (7)
                  
                        Kommissionens delegerede forordning (EU)... [C(2021) 199] om ændring af bilag III til Europa-Parlamentets og Rådets forordning (EF) nr. 853/2004 om særlige hygiejnebestemmelser for animalske fødevarer (EUT L...)
               
               
                  
                     (8)
                  
                        Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (EUT L 139 af 30.4.2004, s. 55).